Neka ne zamjere likovi iz Game of Thronesa, ali usporedili smo ih s hrvatskim političarima.

Daenerys Targaryen – Kolinda Grabar Kitarović

Osim što su nerealno lijepe za političare, i jedna i druga vladarica miljenice su naroda. Ni Kolinda ni Khalessi ne podnose nepravdu i naivne su poput šesnaestogodišnje djevojčice, osim što Daenerys zaista ni nema više godina. Barem u knjizi. U svojoj naivnosti obje bi voljele da svijet bude ono baš super mjesto i da se ljudi vole i poštuju, ali ni jedna ni druga nemaju ni znanja, ni ideja, ni moći, a bogami ni ljudi koji bi njihovo sanjarenje pretvorili u stvarnost. Obje imaju vojnog iskustva, Daenerys s Dothrakijima, a Kolinda s NATO savezom. Khalessi se kune u povratak dinastije svoje obitelji, Kolinda u tuđmanizam, a teško je procijeniti koja je od tih ideologija gora po stanovništvo Weterosa odnosno Hrvatske.

Međutim, kao što smo rekli, ni jedna ni druga nemaju ni znanja ni moći pa više manje svu energiju troše na kroćenje zmajeva odnosno branitelja iz Savske koji su, baš kao i zmajevi, izmakli kontroli.

Zoran Milanović – Robb Strark

Ni jedan ni drugi nisu shvatili kako točno stvari funkcioniraju niti koja je njihova uloga u cijeloj priči. Malo ovako, malo onako, potpuno odsječeni od stvarnosti i okruženi nesposobnim ministrima, Robb i Milanović su otpisani prije nego je to itko mogao zamisliti. Robba je koštalo vjenčanje, a Milanović je svoju političku karijeru pokopao sposobnim ministrima kojima se okružio. Doduše, za razliku od Milanovića, Robb Stark je barem nešto pokušao učiniti.

Ivo Josipović – Hodor

Rijetko govori, kada nešto kaže nitko živ ni normalan ne shvaća ga ozbiljno, a to što kaže neprestano ponavlja. No, za razliku od Josipovića, Hodor ima neki smisao i svrhu u svijetu. I bez Josipovića i bez Hodora svijet bi bio više-manje isti, ali kad su već tu nije da je ikoga briga niti kome smetaju.

Brienne – Ruža Tomašić

I Brienne i Ruža čuvarice su nečega, ni one same ne znaju čega točno. Uvijek nabrijane i napaljene, mašu mačem, nepovjerljive su prema svakom strancu, a ni domaći nisu ništa manje sumnjivi. Lutaju zemljom u nadi da će naći neku svrhu ili smisao, ali to im nikako ne uspijeva. Na samom kraju, obje su potpuno nebitne i tu su da tu i tamo okupiraju prostor, brljaju o nečem nebitnom i kunu se u svetinje koje imaju malo veze sa stvarnošću.

Cersei – Vesna Pusić

Nitko ne zna odakle crpe svoju moć i ogromni utjecaj, ali i Cersei i Pusićka su uvijek tu negdje iako ih malo tko voli i podržava. Jedna svom bratu stvara djecu, druga proračunski novac, obje su tu oduvijek i čini se zauvijek. Spletkare, znaju sve i svakoga.

Ned Stark – Vlado Gotovac

Rijetko mudar političar kojeg, kako to često biva, nitko nije slušao za života. Tek nakon njihove prerane smrti ljudi su počeli cijeniti ono što su govorili i za što su se zalagali.

Milijan Brkić Vaso – Varys

Sve znaju, sve vide, nitko i ništa im ne može pobjeći. I Vaso i Varys su neka vrsta političkog Story magazina – znaju sve o svakome i to obilno koriste. Dobro znaju odabrati stranu, a za ostvariti svoje ciljeve neće se libiti napraviti ni totalne gadarije kao što je prepisivanje diplomskog rada.

Aerys II Ludi Kralj – Tito

Za jedne heroj, za druge zločinac, Aerys Ludi Kralj i Tito ličnosti se oko kojih se lome koplja i mnogo godina nakon njihove smrti. Dok jedni žale za socijalnom sigurnošću u Titovo doba i mirom u Sedam kraljevina u doba Aerysa, drugi u njima vide beskrupulozne diktatore koji se ne libe ubiti svoje političke protivnike, a koji zemljom upravljaju čvrstom rukom. Zatomljene razlike među republikama, odnosno kraljevinama Aerysa će stajati glave u građanskom ratu, dok će se Titov Westeros neslavno raspasti desetak godina nakon njegove smrti.

Drugi – Jugoslaveni

Mitska opasnost o kojoj svi živi pričaju, a malo tko zna kako isti izgledaju. Dolazak Bijelih hodača/crvene kuge očekuje se svakog časa, ali on nikako da dođe.

Melisandre – Mirela Holy

Od mračnih misli, zastrašujućeg izgleda i mističnih moći čudne čarobnice strahuje pola svijeta, a ni Melisandre baš nije nevinašce. Samom pojavom utjeruju strah u kosti, a dok govore svi samo čekaju da skinu šminku i pokažu koje vražje sile njima upravljaju. Iz ničega stvaraju nešto, a u karijeri se obilno koriste crnom magijom. Ili ima neko drugo objašnjenje da je stranka za očuvanje prirode žene darkerice treća politička opcija u zemlji u kojoj su očuvanje prirode, darkeri i prava žena na listi stvari do kojima je ljudima stalo negdje između odbojke i rukometa na pijesku.

Tyrion Lannister – Vladimir Šeks

Je li Šeks voli seks i prostitutke ne znamo, ali da se, baš poput Tyriona, u politici često prostituirao to znamo pouzdano. Kvragu, čovjek je 20 godina uvijek treći najmoćniji čovjek u državi. Nikada prvi, al’ bome nikada ni peti. Baš poput Tyriona. Pametni za okolinu, a najviše za sebe, oba metuzalema politike ljubitelji su dobre kapljice, kvalitetne intrige i savršenog njuha za buduća politička zbivanja. Doduše, za razliku od Šeksa, Tyrion se pinku preračunao pa je, umjesto u toplini mjesta Kolindinog savjetnika, završio u bačvi na putu za Pentos. Haha, završio u bačvi, pa to jednsotavno vuče na milijun baza o Šeksu. Šteta što su sve isfurane i isforsirane pa ih nećemo koristiti.

Stannis Baratheon – Tomislav Karamarko

Željni moći i vlasti, obojica rade sve da do iste i dođu. Jedan za to koristi čarobnicu, drugi Glogoškog, ali cilj je isti – potpuno diskreditirati političke protivnike, a da dođu do željene vlasti neće se libiti koalirati ni sa najvećim klošarima i kokošarima. Religijski fanatici kojima su smijeh i opuštenost pojmovi strani kao HDZ-ovcu legalna diploma.

Littlefinger – Pupovac

Jedan će se uvijek pozivati na svoje siromašno podrijetlo, drugi na etničku pripadnost, ali obojica rade uglavnom za svoje sitne interese dok se, s druge strane, predstavljaju kao zastupnici društvene skupine iz koje su proizašli. Naravno, da bi došli do cilja šurovat će danas s jednim, sutra s drugim, tko god to bio. Daj bijele hodače, daj HDZ, nije bitno sve dok mogu reći da radim za siromašne ili za Srbe, a ustvari samo za sebe … Obojica su oduvijek tu, znaju tračeva više nego prosječna vlasnica frizerskog salona, bolje ih je imati za prijatelje nego za neprijatelje.

Robert Baratheon – Franjo Tuđman

I jedan i drugi svoju su vlast učvrstili nakon rata, i jedan i drugi bili su miljenici naroda, te su se i jedan i drugi predstavljali puno boljim vladarima nego što su realno bili. Robert je utoliko bolji što se, za razliku od Tuđmana, uopće nije bavio nikakvim gospodarstvom pa je, nesvjesno, napravio manju štetu od hrvatskog vrhovnika. Nakon njihove smrti njihovi dojučerašnji odani ljudi počepušali su se za vlast, na vidjelo su izašli svi promašaji iz njihova režima, podaci o dugovanjima stranim bankama, milijuni stranaka i frakcija i sve je otišlo u krasni kurac. S tim da su Hrvati prošli gore jer su dobili Sanadera, a ne Bijele hodače.

Sviđa ti se što radimo? Lajkaj Sprdex na Facebooku.